  Виталий Пронин Кез ёросамы ньылетӥ арзэ ужа ни «Боевое Содружество» калыккуспо огазеяськон. Со герӟа пӧртэм аръёсы ожмаськем адямиосты. Воргоронъёсты люказ организацилэн тӧроез, Чечня ож пыр ортчем мурт, Рашид Муфтахов.Рашид Фаттахудтинович сюлмыныз висе ож пыр потэм егит пияшъёс понна, быгатэмэзъя котьку юрттэ солдатъёслы но соослэн семьяоссылы.2009-тӥ арын Афган ожлы 20 ар тырмонэз пусйыку, Кез ёросамы ортчиз бадӟым ужрад, тӥни со нуналэз ик ожгарчиос лыдъяло огазеяськонзылэн вордӥськем нуналэныз. Ньыль ар ӵоже воргоронъёслэн юрттэменызы Кез ёросын гражданской патриотизмлы сӥзем уж паськыт но паськыт вӧлме.Котькуд ар Вормон нуналэ Кезын бырем ожгарчиосты буре ваён митинг ортче. Ужрадэ пырисько егитъёсын ужанъя, нылпиосты дышетонъя но культура удысысь специалистъёс, школаын дышетскисьёс, ветеранъёс.Озьы ик егит ожгарчиос юн кусып возё Кузьма шор ёзо школаен. Та школаысь «Истоки» волонтёр организациысь нылпиослы ожгарчиос Граждан ожлы сӥзем эскерон ужъёс гожъяны юртто. Нылпиослэн азьланяз но сыӵе ик чупрес мылкыдзы мед луоз шуыса, «Боевое Содружество» кузьмаз та дышетскисьёслы «духовка» винтовка.Одӥг номеро Кез шор ёзо школаысь дышетскисьёсты ожгарчиос шумпоттӥзы, «АК-74» дышетскон автомат кузьыменызы. Табере вуоно ожгарчиослы капчигес луоз армиын, угось соос дышетско ни ыбылӥськыны но автоматэз сэрттыны-бичаны вылысь люканы.Тужгес но бадӟым вормонэз - бырем ожгарчиослы памятник пуктон. 2010-тӥ арын воргоронъёс ас кужыменызы асьсэ бырем эшъёссылы танк синпелет пуктӥзы. Котыраз мерттӥзы сяська, писпуос. Танк доры котькуд адями лыктыны мед быгатоз шуыса, асьсэос ик лэсьтӥзы дурем тубат, малы ке шуоно, памятник сылэ ӝужыт интыын. Со дырысен пӧртэм войскаосын службазэс нуэм пиос праздникъёссэс пусъё татын.Кезын улӥсьёс туж данъяло но дунъяло «Содружествоысь» ожгарчиосты. Соос ёросысь котькуд ужрадэ пырисько.Тани туэ толэзь куспын воргоронъёс ёрос библиотекаын ужасьёсын ӵош пумиськылӥзы Кезысь 50 номеро училищеысь студентъёсын, ёросысь школаосын дышетскисьёсын.Алигес «Олимп» стадионын гуртъёсысь командаосын мини-футбол шудӥзы. Ӝытазе ваньзы понна радъямын вал концерт.Ольга СеребренниковаТуспуктэмез: molodezh40.ru Теги: Кез  